सूचना और प्रसारण मंत्रालय
प्रधानमंत्री श्री नरेन्द्र मोदी के प्रेरक भाषणों से संकलित पुस्तकें ‘सबका साथ, सबका विकास, सबका विश्वास’ के खंड-2 और 3 लोकार्पित
प्रधानमंत्री श्री नरेन्द्र मोदी के सफलतम दूसरे कार्यकाल के जून 2020 से मई 2021 और जून 2021 से मई 2022 तक की अवधि में उनके द्वारा दिए गए भाषणों और संबोधनों में से संकलित कर दो खण्डों में रचित पुस्तकों ‘सबका साथ, सबका विकास, सबका विश्वास’ का केंद्रीय सूचना और प्रसारण, खेल एवं युवा मामले के मंत्री श्री अनुराग सिंह ठाकुर और मुख्यमंत्री श्री शिवराज सिंह चौहान ने आज भोपाल के कुशाभाऊ ठाकरे कन्वेंशन सेंटर में लोकार्पण किया। इन पुस्तकों का प्रकाशन सूचना एवं प्रसारण मंत्रालय के प्रकाशन विभाग द्वारा किया गया है।
इस अवसर पर अपने संबोधन में केंद्रीय सूचना और प्रसारण, खेल एवं युवा मामले के मंत्री श्री अनुराग सिंह ठाकुर ने कहा कि प्रधानमंत्री नरेन्द्र मोदी के सभी भाषण प्रेरक रहे हैं। उनके हर भाषण में बहुत कुछ सीखने को मिलता है। उनमें से पुस्तक की रचना के लिए भाषणों का चुनाव करना चुनौतीपूर्ण कार्य रहा है। उन्होंने बताया कि इन पुस्तकों के एक खंड में 86 प्रेरक और दूसरे खंड में 80 प्रेरणादायी भाषणों का समावेश किया गया है। उन्होंने कहा कि प्रधानमंत्री श्री नरेन्द्र मोदी के भाषणों में से महत्वपूर्ण विषयों पर उनके संबोधनों का संकलन किया गया है। उन्होंने कहा कि इनमें स्टार्टअप इंडिया, सुशासन, नारी शक्ति राष्ट्र शक्ति, आत्मनिर्भर भारत , जय जवान, जय किसान, जय विज्ञान, जैसे विषयों पर माननीय प्रधानमंत्री के संबोधनों को समाहित किया गया है।
श्री ठाकुर ने युवाओं और शोधकर्ताओं से अपील की कि वे इन पुस्तकों को अवश्य पढ़ें। इनमें बहुत कुछ जानने और सीखने के लिए मिलता है। उन्होंने अपने संबोधन में कहा कि चंद्रमा के साउथ पोल पर भारत के विक्रम लैंडर का उतरना एक बड़ी उपलब्धि है और दुनिया में पहली बार ऐसा हुआ है। उन्होंने यूपीआई और भीम ऐप जैसे ऐप का जिक्र करते हुए कहा कि डिजिटल पेमेंट की दुनिया में अब सर्वाधिक लेन-देन 46 प्रतिशत भारत में होते हैं। उन्होंने कहा कि पहले की तुलना में 45 करोड़ से अधिक बैंक खाते खोले गए हैं और डीबीटी सिस्टम से हितग्राहियों को राशि सीधे पहुंचती है। श्री ठाकुर ने कहा कि भारत का युवा अब रोजगार देने वाला  बन गया है। श्री ठाकुर ने कहा कि भारत ने दुनिया की तुलना में सर्वाधिक एक लाख से अधिक स्टार्टअप्स भारत में हैं।
श्री ठाकुर ने कहा कि दुनिया में सबसे सस्ता डेटा अब भारत में मिलने के साथ ही भारत ने अपनी 5जी तकनीक बना ली है और भविष्य में 6जी तकनीक बनाने वाला है। उन्होंने कहा कि अमृत काल में भारत दुनिया की पांचवीं सबसे बड़ी अर्थव्यवस्था बन गया है। उन्होंने कहा कि पहले मध्य प्रदेश बीमारू कहा जाता था, पर नई सरकार के आने के बाद से मध्य प्रदेश सबसे आगे के राज्यों में से एक बन गया है। उन्होंने कहा कि मातृभाषा में शिक्षा के क्षेत्र में हम आगे बढ़ रहे हैं और केवल मध्य प्रदेश में मेडिकल की पढ़ाई का सिलेबस हिंदी में तैयार किया गया है। श्री ठाकुर ने बताया कि सीखो कमाओ योजना एक अनूठी य़ोजना है और इसमें 86 हजार से ज्यादा पंजीयन अब तक किए जा चुके हैं। उन्होने कहा कि मध्य प्रदेश ने खेलो इंडिया यूथ गेम्स का सफल आयोजन किया था।
समारोह में अपने संबोधन में मुख्यमंत्री श्री शिवराज सिंह चौहान ने युवाओं से अपील की कि वे इन किताबों को अवश्य पढ़ें। यह अमूल्य खजाना है, इसमें मोती मिलेंगे। उन्होंने कहा कि प्रधानमंत्री के ‘मन की बात’, जन-जन की बात है। ‘मन की बात’ सामाजिक मुद्दों के लिए एक मंच प्रदान करता है। उन्होंने कहा कि प्रधानमंत्री के ‘मन की बात’ एक अद्भुत पहल है। उन्होंने प्रधानमंत्री श्री नरेन्द्र मोदी को विजनरी प्राइम मिनिस्टर के रूप में निरूपित करते हुए उनके साथ के संस्मरणों का जिक्र किया। जिसमें देश के नव निर्माण के लिए प्रधानमंत्री की कल्पना परिलक्षित होती है। उन्होंने कहा कि देशभर में स्मार्ट सिटी के क्षेत्र में इंदौर को बेस्ट स्मार्ट सिटी का अवॉर्ड मिला है। वहीं इंडिया स्मार्ट सिटी अवॉर्ड में मध्यप्रदेश को बेस्ट स्टेट का अवॉर्ड मिला है। इससे पहले स्वच्छता सर्वेक्षण में मध्य प्रदेश के इंदौर को प्रथम स्थान मिलता रहा है।
कार्यक्रम के आरंभ में सूचना एवं प्रसारण मंत्रालय के संयुक्त सचिव श्री विक्रम सहाय ने स्वागत उद्बोधन दिया। इसके पश्चात पुस्तकों पर आधारित एक लघु फिल्म का प्रदर्शन किया गया। कार्यक्रम में खजुराहो सांसद श्री वीडी शर्मा भी मंच पर आसीन रहे। कार्यक्रम में आभार प्रदर्शन, प्रकाशन विभाग की महानिदेशक सुश्री अनुपमा भटनागर द्वारा किया गया।
कार्यक्रम के शुभारंभ से पूर्व परिसर में केंद्रीय संचार ब्यूरो द्वारा ‘9 सालः सेवा सुशासन और गरीब कल्याण’ के साथ ही ‘नया भारतः सशक्त भारत’ विषय पर आयोजित मल्टी मीडिया प्रदर्शनी का उद्घाटन केंद्रीय सूचना और प्रसारण, खेल एवं युवा मामले के मंत्री श्री अनुराग सिंह ठाकुर और मुख्यमंत्री शिवराज सिंह चौहान ने किया। इस अवसर पर प्रकाशन विभाग द्वारा एक स्टॉल का आयोजन किया गया है जिसमें विभाग द्वारा प्रकाशित पुस्तकें अवलोकन और बिक्री के लिए उपलब्ध कराई गईं।